Jei kaulas yra aptirpęs ir jo nepakanka implantacijai, gydymas bus ilgesnis ir jį sudarys daugiau chirurginio gydymo etapas: kaulo augmentacija (kaulo priauginimas), implanto sriegimas, gijimo galvutės uždėjimas ir galiausiai protezavimas.
Esant dideliam kaulo aukščio ir tūrio trūkumui, kaulo augmentacija yra atliekama kaip atskira procedūra. Po jos kaulo prigijimas trunka nuo 3 iki 9 mėnesių, dažniausiai šis etapas nesukelia diskomforto ar skausmo.
Kaulo prigijimui skiriamas laikotarpis priklauso nuo kaulo augmentacijos tipo. Kai siekiant atkurti kaulo aukštį priauginamas sintetinis kaulas, prigijimas trunka iki 6 mėnesių. Visiškai bedantės burnos atveju ant esamo žandikaulio priauginamas kitokios rūšies kaulas, kurio prigijimui prireikia 9 mėnesių. Jei kaulo trūkumas nedidelis, kaulo augmentaciją ir implantaciją galima atlikti vienos chirurginės procedūros metu.
Sėkmingai priauginus kaulą, atliekama danties implantacija. Tinkamas kaulo kiekis ir tūris leidžia tiksliai pozicionuoti implantą. Tiksliai, kokybiškai atliekant implantacijos procedūrą ir naudojant kokybišką implantą, užtikrinamas implanto ilgaamžiškumas. Todėl yra svarbi implantuojančio gydytojo patirtis, kompetencija ir įgyta kvalifikacija.